Nu begynder en ganske anden hverdag i den tidligere Superliga-klub.

Rasmus Thelander og de andre AaB-spillere mødte onsdag ind på samme matrikel, som de plejer efter sommerferien. Men hverdagen bliver nu noget helt andet end "plejer". Hele holdet skal vænne sig til at møde andre modstandere, spille på mindre stadions, blive tiljublet af færre tilskuere og lytte til mindre larm på tribunerne. For nu hedder hverdagen NordicBet Liga - 1. division - den kommende sæson. Det lå da også i baghovedet på spillerne til første træning efter ferien: - Vi har ikke helt kunne undgå at tænke på det. Det har selvfølgelig fyldt meget, siger Rasmus Thelander. Se nedrykning i øjnene Det er 18 dage siden, AaB rykkede ud af 3F Superligaen efter en dramatisk eftermiddag. Dagen efter mødtes spillerne til et kort møde på AaBs anlæg på Hornevej - og så var der dømt sommerferie. Den tilbragte anfører Rasmus Thelander tilbragte en uges familieferie sammen med sin gode ven og tidligere holdkammerat i AaBs doublesæson, Anders K. Jakobsen, som også måtte se nedrykningen i øjnene med sin klub AC Horsens. - Vi har snakket det igennem. For det var specielt for os allesammen. Men nu er jeg også videre, siger Rasmus Thelander. Se interview med Rasmus Thelander fra første træningsdag: - Vi skal tilbage i Superligaen Om godt en måned - lørdag den 22. juli - løber Rasmus Thelander og holdkammeraterne ind til den første kamp i NordicBet Ligaen. Kontrasten til Superligaen kan ikke blive større. På Østerbros gamle stadion møder de oprykkerne fra 2. division, B93, og her kan AaBs spillere så løbe og kigge over på de store tribuner som omkranser nationalarenaen Parken. Et sted, som AaB er vant til at spille. Sidst var det for mere end 30.000 tilskuere i pokalfinalen. Til kampen mod B93 kommer der vel ikke mere end 3.000 fans. - Hvis vi kan se positivt på det, er der mulighed for at få bygget noget ordentligt op, så vi forhåbentlig kan stå stærkere, når vi har gjort os dygtige nok til at spille i Superligaen igen. For dét er netop ambitionen for Thelander og holdkammeraterne. - Vores mål er at komme op i Superligaen igen. Det er nogle andre modstandere, men ellers er det daglige arbejde ikke så meget anderledes. Det er med at gøre de rigtige ting og få bygget et stærkt hold op, siger han. Alle vil slå "den store klub" Rasmus Thelander er godt klar over, at en af AaBs største udfordringer i den nye sæson bliver mødet med nye modstandere som Hillerød, B93, Kolding og andre. For alle vil de gøre en ekstra indsats for at vinde, når de som "mindre" hold møder "storklubben AaB“. - Når vi kommer på besøg, stepper de fleste automatisk lidt op. Så der ligger en stor udfordring for os, siger Rasmus Thelander. Men viceanføreren tror dog fuld og fast på en hurtig tilbagevenden til 3F Superligaen. - Det er en anden slags udfordring, som jeg ser på med positive briller.